РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/390-21

24. септембар 2021. године

Б е о г р а д

З А П И С Н И К

21. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 21. СЕПТЕМБРА 2021. ГОДИНЕ

Седница је почела у 08,45 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Велибор Милојчић, Ђорђе Комленски, Дејан Кесар, Ђорђе Дабић, Јелена Жарић Ковачевић, Драган М. Марковић, Даниел Ђивановић и Тома Фила.

Седници су присуствовали и: Милица Николић, заменик члана доц. др Михаила Јокића, Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

Седници нису присуствовали чланови Одбора: Сања Лакић, др Александар Мартиновић, Небојша Павловић, Ненад Барош и Сања Јефић Бранковић, нити њихови заменици.

Седници је присуствовао и Владимир Винш, виши саветник у Министарству правде.

Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д:

1. Разматрање Предлога закона о изменама и допунама Закона о спречавању корупције, који је поднела Влада 011-1537/21 од 03. септембра 2021. године), у начелу.

**ПРВА ТАЧКА - Разматрање Предлога закона о изменама и допунама Закона о спречавању корупције, који је поднела Влада 011-1537/21 од 03. септембра 2021. године), у начелу.**

Владимир Винш је у уводном излагању истакао да су разлози за измену и допуну важећег Закона о спречавању коруције садржани у Препоруци XII Другог извештаја о усклађености Републике Србије у Четвртом кругу евалуације Групе држава за борбу против корупције Савета Европе. У наведеној препоруци из предметног извештаја из октобра 2020. године, изречене су конкретне примедбе на Закон, које би требало уважити, како би се постигао циљ да се наведена препорука сматра испуњеном у целини.

Истакао је да се наведене препоруке односе и на то да важећи Закон о спречавању корупције није до прописивао јасне критеријуме за издавање сагласности или ограничења јавним функционерима да обављају друге послове, активности или делатности; да јавни функцинери имају дискреционо право да пријављују, односно да не пријављују један део имовине и прихода; да имовина и приходи појединих јавних функцинера нису тренутно доступни; да максималне новчане казне за извршене прекршаје нису довољно високе и да непријављивање прихода или давање лажних информација о приходима јавних функцинера не представља кривично дело.

Нагласио је да је и Агенција за спречавање корупције указала на одређене одредбе Закона које би требало прецизирати у циљу његова боље и правилније примене, па се и из тих разлога предлажу одређене промена.

Председавајући је отворио расправу у вези са овим тачкама дневног реда у којој су учествовали: Владимир Ђукановић, Ђорђе Комленски, Тома Фила, Јелена Жарић Ковачевић, Драган М. Марковић и Владимир Винш.

**Влдимир Ђукановић** је изразио незадовољство чињеницом да се предложеним изменама и допунама имплицира претпоставка да је сваком јавном функционеру циљ да свој положај користи за недозвољене радње, што може довести до тога да ће се све мање људи бавити јавним функцијама.

Изнео је став да проблем може бити посебно изражен у јединицама локалне самоуправе.

**Ђорђе Комленски** се сагласио са дискусијом председника Одбора и посебно осврнуо на члан 1. наведеног предлога закона, истакавши да уколико се додаје реч недозвољена (корист), треба и објаснити шта се подразумева под појмом недозвољена корист, што би довело до пренормирања и најавио да ће поднети амандман на тај члан, односно да ће тражити да се члан 1. брише.

Скренуо је пажњу предлагачима закона да треба водити рачуна да се појмови који су деценијама јасни и у пракси се правилно подразумевају, буду подједнако дефинисани у свим законима у којима се појављују, како би се обезбедила правна сигурност, која се нарушава константним настојањима да се законским решењима удовољи међународним телима и прописима, који често нису у духу нашег законодавства.

Изнео је мишљење да би Одбор за правосуђе, државну управу и локалну самоуправу требало да анализира радни текст уставних промена, чиме би се дао допринос и раду Одбора за уставна питања и законодавство и председници овог Одбора, која је сама учествовала у Радној групи за израду нацрта Акта о Уставним променама у области правосуђа.

**Тома Фила** је нагласио да подржава ставове које су изнели народни посланици Ђукановић и Комленски и рекао да неће гласати за Предлог закона о изменама и допунама Закона о спречавању корупције.

Истакао је да би кривична дела требало да буду прописана само у Кривичном законику, а не и у другим прописима, те да је потребно избрсати члан 1. Предлога закона.

Рекао је да Скупштина и даље треба да одлучује о избору судија који се први пут бирају на судијску функцију.

**Јелена Жарић Ковачевић** се захвалила посланику Комленском на понуђеној помоћи у вези са израдом нацрта Акта о промени Устава у области правосуђа.

Сагласила се са већином констатација које су изнели чланови Одбора у својим дискусијама и навела да постоји размимоилажење у размишљањима о томе на који начин треба третирати јавне функционере.

Рекла је да треба унапредити однос између Агенције за спречавање корупције и функционера и навела пример из Ниша, где су чланови школског одбора и општинске изборне комисије морали да се дописују са Агенцијом, како би доказали да као члнаови школског одбора нису радили за накнаду.

**Владимир Ђукановић** је истакао да због оваквих прописа људи неће хтети да се баве јавним послом.

Указао је да неће гласати за уставне промене и зато не узима учешће у расправи, али да уколико неко од чланова Одбора жели да учествује у расправама у вези са израдом Акта о уставним променама, то свакако може да учини.

**Драган М. Марковић** је став да би боље законско решење било приликом ступања на на неку јавну функцију, податке о сваком појединцу прикупља Агенција за спречавање корупције, на основу овлашћења која би добила на основу закона.

**Владимир Винш** је нагласио да је можда боље да и у другим законима постоје дефинисана кривична дела, како се Кривични законик не би често мењао.

Такође, рекао је да уколико јавни функционер не пријави имовину из незнања, не би се сматрало да је починио кривично дело, већ прекршај.

Како се више нико није јавио за реч, председник Одбора је закључио расправу и ставио на гласање предлог да Одбор одлучи да предложи Народној скупштини да прихвати Предлог закона о изменама и допунама Закона о спречавању корупције, у начелу.

Чланови и заменици чланова Одбора су са: **5** гласова **ЗА**; **3** гласа **ПРОТИВ И 4 УЗДРЖАНА**, одлучили да предложе Народној скупштини да **не прихвати** Предлог закона о изменама и допунама Закона о спречавању корупције, у начелу.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 9,15 часова.

СЕКРЕТАР ПРЕДСЕДНИК

Сања Пецељ Владимир Ђукановић